FI Euroopan unionin virallinen lehti C 198/13

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 198/11)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”GENTSE AZALEA”

EY N:o: BE-PGI-005-0536-24.03.2006

SAN ( ) SMM ( X )

Tässä yhteenvedossa esitetään tuote-eritelmän pääkohdat.

1. Jäsenvaltion toimivaltainen viranomainen:

Nimi: Vlaamse Overheid, Departement Landbouw en Visserij, Afdeling Duurzame Landbouwontwikkeling Osoite: Ellipsgebouw Koning Albert II-laan 35 Bus 40 B-1030 Brussel Puhelin: (32-2) 552 78 84 Faksi: (32-2) 552 78 71 Sähköposti: lieve.desmit@lv.vlaanderen.be

2. Ryhmittymä:

Nimi: Vereniging van Vlaamse Azaleatelers Osoite: P/a Axelsvaardeken 29a B-9185 Wachtebeke Puhelin: (32-9) 342 91 26 Faksi: (32-9) 342 92 14 Sähköposti: info@vaneetvelde.com Kokoonpano: tuottaja/jalostaja ( X ) muu ( X )

3. Tuotelaji:

Luokka 3.5: Kukat ja koristekasvit

4. Eritelmä:

(Yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi: ”Gentse azalea”

4.2 Kuvaus: ”Gentse azalea” on myyntivalmis atsalea (Azalea indica tai Rhododendron simsii), joka alkaa juuri saada väriä tai joka on nuppua edeltävässä vaiheessa, ja sitä on saatavana eri muotoisena (pallomaisena pensaana tai runkomaisena, korkearunkoisena, pyramidin muotoisena ja erikoismuotoisena), eri värisenä (muun muassa valkoinen, lohenpunainen, punainen, karmiininpunainen, vaaleanpunainen, purppura ja violetti), ja puhtaana tai epäpuhtaana (raidallisena tai reunuksilla). ”Gentse azalea” -kasville on tunnusomaista, että se on syntynyt perinteisiin ja monimuotoisuuteen perustuvan korkealaatuisen tuotantoprosessin tuloksena.

Kasvin laadun takaa niiden etukäteen laadittujen laatukriteerien noudattaminen, jotka perustuvat tuotteen ominaisuuksiin (muun muassa nuppujen jakautuminen), käyttäjäystävällisyyteen (muun muassa kasteluveden valumisen estävä reunus), luotettavuuteen (muun muassa väritakuu) ja esteettiseen olemukseen (muun muassa raikas ja vihreä ulkonäkö). Tuote on tunnettu laadustaan, joka on monivuotisen perinteen, tietotaidon, laajan tutkimuksen ja ammattimaisen tiedotuksen tulosta.

4.3 Maantieteellinen alue: Tuotantoalueeseen sisältyy koko Itä-Flanderin maakunta (jonka pääkaupunki on Gent).

4.4 Alkuperätodisteet: ”Gentse azalea” -kasvin on oltava peräisin yrityksistä, jotka ovat rekisteröityneet rekisteriin, jota hakemuksen tehnyt ryhmittymä ylläpitää. Tämä rekisteri luovutetaan toimivaltaiselle viranomaiselle. Rekisteröityneet yritykset ovat atsalean viljelijöitä (pistokkaasta täysikasvuiseen ”vihreään” atsaleaan asti tai vähintään vaiheeseen, jossa kasvi alkaa juuri saada väriä) ja myyjiä/kasvattajia (jotka kasvattavat ostamansa täysikasvuiset ”vihreät” atsaleat kasvattamossa vähintään vaiheeseen, jossa kasvi alkaa juuri saada väriä).

Jokaisen tuottajan, joka tuottaa ”Gentse azalea” -kasvia, on noudatettava Project Azalea Kwaliteit -hankkeen (PAK) mukaisia normeja. PAK-hankkeen tavoitteena on säilyttää korkealaatuinen ”Gentse azalea” ja se on keino kasvien laadun takaamiseen. Kukin rekisteröity yritys sitoutuu noudattamaan PAK:n mukaisia laatunormeja allekirjoittamalla laatusopimuksen ja saa tällöin osallistumisnumeron ja PAK-numeron. Rekisteröidyt atsalean viljelijät pitävät kutakin erää kohti viljelykorttia, kunnes kasvit ovat valmiita myyntiin. Viljelykortti takaa, että viljelymenetelmää ja laatunormeja sovelletaan. Kun vihreät atsaleat kuljetetaan kasvattamoon, ne varustetaan kyseisen erän viljelykortilla ja PAK-tarralla, jossa on PAK-numero. Viljelijä tai myyjä/kasvattaja kiinnittää myyntivalmiisiin kasveihin kohdassa 4.8 kuvatun merkin ennen kuin ne lähetetään yrityksestä eteenpäin.

4.5 Tuotantomenetelmä: ”Gentse azalea” -kasvin koko tuotanto (pistokkaista kukkiviin kasveihin) tapahtuu kohdassa 4.3 määritellyllä maantieteellisellä alueella.

”Gentse azalea” lisääntyy pistokkaista tai varttamalla perusrunkoon. Pistokkaat peitetään välittömästi muovikelmulla, minkä jälkeen pistokasalustan lämpötila nostetaan alustan lämmitystä käyttäen 23–25 °C:een.

Viljely edellyttää kasvien säännöllistä latvomista. Siinä yhteydessä oksan ylin osa karsitaan, jotta oksa voi haarautua. Latvomiskertojen määrä määräytyy lopullisen tuotteen halutun koon mukaan. Viljelyn ensimmäinen vaihe (toiseen latvomiseen asti) tapahtuu peitettynä, jatkoviljely lopulliseksi tuotteeksi voi tapahtua peitettynä tai avomaalla. Vihreä atsalea, joka on saavuttanut toivotun loppuhalkaisijan, alkaa lopulta muodostaa nuppuja. Ensin kasvi on kuitenkin kylmäkäsiteltävä. Kylmäkäsittelyn keston perusteella ”Gentse azalea” jaetaan erittäin varhain kukkiviin (15. elokuuta lähtien), varhain kukkiviin (1. joulukuuta lähtien), melko myöhään kukkiviin (15. tammikuuta lähtien) ja myöhään kukkiviin (15. helmikuuta lähtien) lajikkeisiin. Vihreän atsalean myynti alkaa sillä hetkellä, kun nuput ovat tarpeeksi kehittyneitä. Vihreitä ja kukkivia atsaleoita koskevat normit on määritelty Project Azalea kwaliteit -hankkeessa. Kukkivat atsaleat kasvatetaan hyötämällä tai kasvattamoissa. Sitä varten riittävästi kehittyneet kasvit siirretään vähintään 20 °C:n lämpötilaan, niitä kastellaan säännöllisesti ja valaistaan usein keinovalolla. Kasvien myynti alkaa vaiheessa, jossa kasvi alkaa juuri saada väriä, tai nuppua edeltävässä vaiheessa.

4.6 Yhteys maantieteelliseen alkuperään: ”Gentse azalea” -kasvin rekisteröintihakemus perustuu tuotteen maineeseen. ”Gentse azalea” -kasvin tyypillinen viljely on historiallisten, luonnollisten ja inhimillisten tekijöiden yhdistelmän tulosta.

Gentin alueesta on tullut viimeisen kahdensadan vuoden kuluessa atsalean tuotannon ja kaupan keskus Länsi-Euroopassa. Alueelle on myös keskittynyt kasveihin liittyvä tutkimus, tiedotus ja alihankinta.

Historiallisten olosuhteiden lisäksi myös luonnonolosuhteet ovat olleet merkittävät atsalean viljelyn kehitykselle rajatulla maantieteellisellä alueella. Gentin alueella on lauha meri-ilmasto, joka soveltuu atsaleoiden tuotantoon. Lisäksi kasvit tarvitsevat läpäisevää maaperää. Atsalean viljely tapahtui etupäässä alustoilla, jotka koostuivat neulasista ja karikkeesta, joita alueella oli tarjolla.

Gentiläinen puutarhuri Judocus Huytens toi vuonna 1774 atsaleoita Englannista Gentin alueelle. Englantilainen kapteeni Welbanck toi alunperin Azalea indican Englantiin vuonna 1808. Hyvin tärkeä tapahtuma, josta atsalea saa kiittää menestystään, oli Gentin maatalous- ja yrttiyhdistyksen perustaminen vuonna 1808.

”Gentse azalea” -kasvin maine käy ilmi seuraavasta:

Paroni Du Bois de Vroeylande esitteli ensimmäisen atsalean 6. helmikuuta 1819 pidetyssä näyttelyssä. Vuonna 1839 alettiin järjestää suuria viiden vuoden välein pidettäviä näyttelyitä, joissa oli kansainvälinen tuomaristo. Näyttelyitä järjestetään vielä nykyäänkin ja ne tunnetaan ympäri maailmaa nimellä Gentse Floraliën (Gentin kukkanäyttely).

Louis Van Houttea voidaan nimittää pioneeriksi ”Gentse azalea” -kasvin kehittämisessä, koska hän kehitti viljelytekniikkaa ja harjoitti jalostusta, minkä tuloksena syntyi monia uusia muotoja ja värejä. Louis Van Houtte julkaisi vuonna 1839 ensimmäisen luettelonsa, jossa mainittiin jo 97 Azalea indica -lajiketta.

”Gentse azalea” oli näytteillä Pietarin kukkanäyttelyssä 17. toukokuuta 1869.

Atsalean viljelystä tuli Gentin alueelle niin tärkeä, että vuonna 1881 aloitettiin Iconographie des azalées de l'Inde -nimisen atsalea-aikakauslehden julkaisu.

Georges Truffaut kirjoitti vuonna 1893 artikkelissaan ”Étude sur la culture et la végétation de l'Azalea indica”, että Belgiassa ja etenkin Gentin kaupungin ympäristössä on merkittävimmät atsaleaviljelmät.

Vuonna 1938 Belgiassa julkaistiin 17.–19. joulukuuta järjestetyn kolmipäiväisen atsaleanäyttelyn kunniaksi postimerkki, jossa oli kuvattu atsalea ja Gentin kaupunki.

Monista julkaisuista käy ilmi, että viljelijät pyrkivät saamaan aikaan mahdollisimman monia värejä ja muotoja. F. Peeters kirjoitti lokakuussa 1954 julkaistussa Maatalouslehdessä: ”Monet puutarhurit harjoittavat Gentille tunnusomaista atsaleanviljelyä. He kasvattavat monenlaisia lajikkeita. Ne eroavat toisistaan kukinnon värin ja muodon suhteen …”.

4.7 Tarkastuslaitos:

Nimi: Federale Overheidsdienst Economie, K.M.O., Middenstand en Energie Algemene Directie Controle en Bemiddeling Tweede Afdeling Gespecialiseerde Diensten, Sectie A Controles Uitgaven EOGFL en Marktordening Osoite: WTC III Simon Bolivarlaan 30 B-1000 Brussel Puhelin: (32-2) 208 40 40 Faksi: (32-2) 208 39 75 Sähköposti: Dirk.Demaeseneer@economie.fgov.be

4.8 Merkinnät: Kasvit varustetaan merkillä, jossa on maininta ”Gentse azalea”, eurooppalainen SMM-symboli ja PAK-numero.

(1) EUVL L 93, 31.3.2006, s. 12.